Anunț pentru cei care hrănesc pisicile fără stăpân! Daniel Toda va retrage propunerea legislativă
Anunț pentru cei care hrănesc pisicile fără stăpân! Daniel Toda, deputat independent, a declarat că va retrage o propunere legislativă pe care a înaintat-o în Parlament.
Dacă ar fi fost aprobată, aceasta ar fi putut să încadreze pisicile nesupravegheate în categoria "animale fără stăpân". În schimb, intenționează să inițieze o discuție publică privind situația acestor animale.
Mai precis, legea își propunea să reglementeze situația pisicilor fără stăpân. Totodată, ea aloca fonduri pentru adăpostirea, tratamentul şi sterilizarea acestora.
"Am trei pisici şi un câine. Pisicile sunt toate de rasă comună şi nu le-am cumpărat, le-am adoptat. Mi-e greu să văd pisici murdare, slabe sau bolnave alergând printre maşini, sperând să găsească o bucăţică de mâncare. Dar, astăzi (miercuri – n.r.), am primit mesaje în care am fost numit "ucigaş de pisici", psihopat, ameninţat în fel şi chip.
De ce? Pentru că am iniţiat un proiect legislativ pentru a reglementa situaţia pisicilor fără stăpân. Fiindcă este reglementată doar situaţia câinilor fără stăpân, unităţile administrativ-teritoriale nu pot aloca fondurile necesare adăpostirii, tratamentului şi sterilizării lor.
Mai mult, nu există nici obligaţia microcipării lor, ceea ce permite mai uşor abandonarea lor de către proprietari fiindcă nimeni nu îi poate sancţiona", a transmis, pe Facebook, deputatul Toda.
Deputatul cere un cadru legislativ în acord cu opinia publică
Daniel Toda a completat că prin asimilarea pisicilor cu câinii, există riscul ca și acestea să fie supuse eutanasierii ulterior, în cazul în care suferă de boli incurabile sau nu sunt adoptate de nimeni.
Deputatul argumentează că pisicile ar putea fi eutanasiate, chiar dacă nu sunt un pericol pentru populație. El a subliniat necesitatea de a dezvolta un cadru legislativ care să permită autorităților locale să aloce fonduri pentru construirea și întreținerea unor locuri destinate găzduirii, sterilizării și tratamentului pisicilor fără stăpân.
Potrivit lui, este esențial să inițiem o discuție publică cu privire la posibilitatea reintegrării acestora.
"Reprezintă ele un pericol pentru oameni pentru a li se întâmpla asta? Evident că nu. Dar, la fel, nici câinii de talie mică nu sunt, mi-aţi putea replica. Ce ar trebui să facem atunci? Aceasta trebuie lămurit de către opinia publică.
Noi trebuie să creăm cadrul legislativ pentru ca oraşele şi comunele să poată aloca fonduri pentru construirea unor spaţii pentru cazarea lor, sterilizare şi tratament. Pe urmă, trebuie să avem o dezbatere dacă le repunem în teritoriu sau le eutanasiem.
Personal, nu sunt de acord nici cu eutanasierea câinilor, cu atât mai puţin a pisicilor. Însă, având în vedere reacţiile de astăzi, pentru a pune punct mesajelor oribile pe care le primesc, voi retrage propunerea legislativă.
O fac cu inima strânsă, fiindcă trebuie să ne preocupăm şi de pisici. Aşa că voi lansa săptămânile viitoare o dezbatere publică pe tema aceasta", a precizat deputatul, care este membru REPER.
Propunerea prevedea considerarea pisicilor comunitare nesupravegheate drept "animale fără stăpân"
În propunerea legislativă propusă de Daniel Toda și prezentată anterior la Senat (prima cameră consultată) se sugerează ca pisicile nesupravegheate din comunități să fie clasificate drept "animale fără stăpân".
Acest lucru s-ar putea realizat prin intermediul amendamentelor la Ordonanța de Urgență nr. 155/2001, care reglementează gestionarea câinilor fără stăpân.
"În sensul prezentei ordonanţe de urgenţă, expresia 'animal fără stăpân' are următoarea semnificaţie – orice câine sau pisică crescut, adăpostit, ţinut pe domeniul public, în locuri publice sau în spaţiile adiacente acestora, în afara proprietăţii stăpânului sau deţinătorului acestuia, necontrolat, nesupravegheat, liber, abandonat, inclusiv identificat prin microcipare sau alt mijloc alternativ de identificare stabilit de către Autoritatea Naţională Sanitară Veterinară şi pentru Siguranţa Alimentelor", potrivit propunerii legislative.
Proiectul a fost inițiat de Daniel-Liviu Toda şi a ost susţinută de alţi cinci deputaţi independenți.
Conform propunerii, Consiliile locale, inclusiv Consiliul General al Municipiului București, sunt mandate să instituie, în funcție de cerințe, într-un interval de 60 de zile de la intrarea în vigoare a ordonanței de urgență, servicii specializate pentru gestionarea animalelor stradale.
Adăposturile serviciilor pentru gestionarea animalelor fără stăpân ar putea oferi găzduire acestora pentru o perioadă de 30 de zile lucrătoare. În cazul animalelor bolnave în mod incurabil, care sunt diagnosticate ca atare de către un medic veterinar în urma unui examen medical, în care pot participa reprezentanți ai organizațiilor neguvernamentale pentru protecția animalelor, conform fișei de observație, se poate decide eutanasierea lor imediată, potrivit propunerii legislative.
În plus, animalele care nu sunt revendicate sau adoptate vor fi supuse eutanasierii, conform unei decizii emise de o persoană desemnată în acest sens de primar, într-un interval stabilit prin această decizie, dar nu mai mic de 30 de zile, cu excepția cazurilor medicale justificate de un medic veterinar.